# Telenoika

Telenoika és una comunitat de creadors audiovisuals registrada com a associació cultural des del 2000. Funciona com a plataforma d'esdeveniments artístics, socials i culturals lligats a l'experimentació i a la creació amb tecnologies audiovisuals. L'organització es va crear per respondre a una manca d'accions i espais dedicats a l'emergent cultura de la videocreació en directe.

## Origen i objectius

L'origen del nom Telenoika prové del concepte telenoia, paraula creada pel científic Roy Ascott per definir com la telemàtica afecta a la societat i com es pot utilitzar per compartir en un context de connectivitat global. Autodefinida com a comunitat creativa audiovisual oberta, Telenoika reuneix en l'actualitat a un grup de persones interessades en la investigació de vies alternatives de comunicació i expressió artística. Hi col·laboren músics, artistes audiovisuals, desenvolupadors de programari lliure i persones interessades en la cultura audiovisual.
Els objectius principals de Telenoika són oferir suport a artistes emergents del subsector audiovisual, omplir buits existents en el terreny de la docència de les arts visuals i visibilitzar i dignificar la creació audiovisual com a mitjà d'expressió artística. L'associació no desenvolupa un programa anual concret, però al llarg dels seus anys d'existència porta a terme de manera diferenciada activitats concretes, festivals, tallers, residències artístiques i programes de beques de creació i investigació.
La web de Telenoika és un node actiu i un eix vertebrador de l'activitat de l'associació. La pàgina és una finestra que els permet establir contactes amb altres grups, associacions o persones vinculades a les tecnologies audiovisuals. A més també es concep com un espai per mostrar i promocionar els treballs dels membres de la comunitat, les mostres públiques de difusió, seguiment dels projectes becats anualment, l'oferta de tallers i l'activitat diària en general.

## Una comunitat accessible i activa

Telenoika es dirigeix a aquelles persones interessades a conèixer i experimentar amb els nous llenguatges de la creació artística. L'associació fomenta l'accés a la cultura i entén la creació artística com a camp inclusiu i participatiu. El projecte de Telenoika va dirigit a cohesionar una comunitat activa de creadors audiovisuals, a crear vincles entre les persones vinculades i afins. Pel que fa al foment de les capacitats d'expressió de persones i col·lectivitats, Telenoika promociona el seu desenvolupament a través d'espais que poden funcionar com a altaveus de les seves necessitats, opinions o coneixements. L'organització promou la utilització de nous suports i noves maneres de comunicació, mitjançant les quals els col·laboradors o participants vehiculen els seus propis continguts.

## Creació d'una comunitat audiovisual crítica amb l'entorn

L'entitat treballa amb les possibles connexions entre els espais de trobada físics (jamms en directe amb públic, projecció de documentals, tallers presencials...) i virtuals (web, videoblogs, emissions per stream). D'aquesta manera, combinant presència i absència física aconsegueixen generar processos i continguts culturals amb el col·lectiu d'usuaris com a centre del procés de creació. Telenoika adopta també el programari i les formes de distribució lliures com a eix vertebrador. No només ho fa com a recurs tècnic, sinó com a model d'intervenció social i cultural. L'entitat es caracteritza per la promoció del treball en xarxa, la generació, l'intercanvi i traspàs de coneixement, i la creació de xarxes humanes. Tots aquests aspectes es materialitzen en una metodologia de treball en bona part assembleària i transversal, en la utilització de blocs i espais de debat virtuals, i en la lliure circulació de la informació.
Telenoika exemplifica un conjunt de dinàmiques pròpies de les organitzacions de tercer sector cultural vinculades amb la capacitat per desenvolupar accions de proximitat i excel·lència cultural:
* Es replanteja la noció tradicional de proximitat i es posa en relleu la relació de tensió entre aquestes característiques i el paper de l'art, la creació cultural i la connectivitat tecnològica per aconseguir la transformació social.
* Es qüestiona la idea d'excel·lència associada a la qualitat del producte final. De totes maneres, s'hi aposta com a alternativa per formes de construcció de coneixement i creativitat col·lectiva, per la consistència dels processos i per la regularitat i coherència de les accions sota criteris de professionalitat.
* Es fa èmfasi en l'intercanvi i traspàs de coneixement, la creació de xarxes humanes i el contacte entre creadors.

## Referències

* ↑ «Telenoika». web. Centre de Cultura Contemporània de Barcelona (CC-BY-SA via OTRS). [Consulta: 17 febrer 2016].
* ↑ Barbieri et al, 2011, p.67-68.
* ↑ Barbieri et al, 2011, p.72
* ↑ Barbieri et al, 2011, p.73
* ↑ Cerezo, A, 2011
* ↑ Barranco, J, 2010

## Bibliografia

* Barbieri, N; Fina, X; Merino, E; Partal, A; Subirats, J (2011). Proximitat, cultura i tercer sector. Editorial Icaria. Barcelona. Disponible a Arxivat 2016-03-03 a Wayback Machine.
* Cerezo, A (2011). Espacios de la Apatia. Tesi màster. UPV. Valencia. Disponible a Arxivat 2016-03-03 a Wayback Machine.
* Pérez-Bustamanet Yábar, B.R. (2010). El VJ y la creación audiovisual performativa: hacia una estética radical de la postmodernidad. Tesis doctoral. Universidad Rey Juan Carlos. Madrid. Disponible a
* Pauser, V. (2010). Oberfläche als Gestaltungsmittel verwirklicht durch perspektivisch korrigierte Projektion auf dreidimensionale Objekte. Tesi màster. Fh-hagenberg. Disponible a Arxivat 2016-03-03 a Wayback Machine.
* EJE3 Radio i televisión cultural (Colombia: http://tv.eje3.org/?p=679%5BEnllaç+no+actiu%5D.
* El país: Reventós, L. (2010). Màquina de Turing lanza su primer CD virgen de música electrónica. [Màquina de Turing lanza su primer CD virgen de música electrónica
* Btv: seguiment premis ciutat de Barcelona http://www.btv.cat/btvnoticies/2012/02/13/premis-ciutat-de-barcelona-2011/
* Anima.tv3.blogs: Blogs.tv3
* Rtve: Vida verda. permacultura y energia limpia.Vida verde. Permacultura y energia limpia
* La Vanguardia: Surio, R. (2011). Òpera electrònica a ponent. Arxivat 2016-03-04 a Wayback Machine.
* La Vanguardia: Barranco, J. (2010). El Molino vuelve a mover las aspas.

## Enllaços externs

* Telenoika - Lloc web oficial